tartuNLP/wikipedia-smugri-20251201 huggingface dataset:
Baškortostanin lippu

Baškirian lippu on yksi Venäjälle kuuluvan Baškortostanin tasavallan virallisista valtiollisista tunnuksista. Lipussa kolme vaakasuoraa yhtä paksua raitaa (sininen, valkoinen ja vihreä), joista keskimmäisessä on kuvattu keltaisella kurai-niminen paikallinen kukka ympyröitynä. Baškortostanin parlamentti hyväksyi lain tasavallan lipusta 25. helmikuuta 1992. Tämän historiallisen tapahtuman kunniaksi juhlitaan 25. helmikuuta Baškortostanissa Baškortostanin tasavallan valtiolipun päivänä.
Varvas

Varvas ("digitus pedis") on jalkaterän kärjessä sijaitseva puikkomainen uloke. Ihmisen jalassa on normaalisti viisi varvasta. Jokaisessa varpaassa on yksi kynsi. Neljässä ulommassa varpaassa on kolme luuta, sisimmässä kaksi.
Suomen kielessä sisin varvas on isovarvas ja uloin pikkuvarvas. Muilla varpailla ei ole vakiintuneita nimiä.
Kantapään irrotessa alustalta aktivoituvat varpaiden koukistajat, jolloin varpaat tarttuvat alustaan ja lisäävät tasapainon hallintaa. Isovarvas on kävelemisessä tärkein varvas, kun taas muut varpaat tukevat kävelyasentoa. 
Pikkuvarvasta on sanottu nykyihmiselle tarpeettomaksi ja että se on jäänne menneisyydestä, joka kenties tulee katoamaan.
Varpaiden haitallisia asentomuutoksia ovat vaivaisenluu, jäykkä isovarvas ja vasaravarvas. Haitallisia ihomuutoksia ovat kovettumat ja varvasvälihautumat.
Polydaktylia on tila, jossa ihmisellä on ylimääräisiä varpaita tai sormia. Syndaktyliassa varpaat tai sormet ovat kasvaneet yhteen.
Småland

Småland (suomeksi myös Smoolanti ) on yksi Ruotsin maakunnista. Se sijaitsee Etelä-Ruotsissa Götanmaan pääalueella. Smålandin pinta-ala on 29 322,3 km². Vuoden 2011 lopussa maakunnassa oli 722 704 asukasta, joten väentiheys oli 24,6 asukasta neliökilometriä kohti.
Luonnonmaantieteellisesti ilmaistu Småland sijaitsee Öölannin saaren länsipuolella Itämeren rannikolla. Sen naapurimaakuntia ovat Blekinge, Skåne, Halland, Länsi-Götanmaa sekä Itä-Götanmaa.
Historia.
Smålandin aluetta asutettiin jo kivikaudella, kun etelästä alkoi muuttaa asukkaita seudulle. Kalmarin kaupunki oli yksi Ruotsin merkittävimpiä keskiajan kaupunkeja. 1800-luvulla Smålandissa vallitsi köyhyys, ja alueelta muutti merkittäviä määriä ihmisiä Pohjois-Amerikkaan siirtolaisiksi. Suurin osa siirtolaisista päätyi Minnesotaan. 
Vuodesta 1772 lähtien Ruotsin prinsseille ja prinsessoille on annettu jonkin maakunnan herttuan tai herttuattaren arvonimi. Smålandin herttuoita ovat olleet Prinssi Kaarle Gustaf vuosina 1782–1783 sekä Prinssi Lennart syntymisvuodestaan 1909 vuoteen 1932 asti, jolloin hän luopui oikeudestaan Ruotsin kruunuun.
Maantiede.
Smålandin maasto on metsäistä, ja siellä on runsaasti järviä sekä soita. Metsät ovat hemiboreaalisia sekametsiä, joissa jalot lehtipuut ja kuuset kasvavat rinnatusten. Rannikko koostuu saaristoista ja poukamista pohjoisessa, etelässä taas viljelymaasta. Yhteensä viljelymaa peittää Smålandista 14 %, metsät 50 % ja niityt 7 %.
Suurimmat kaupungit ovat Jönköping luoteessa, Växjö etelässä ja Kalmar itärannikolla, lähellä Öölannin saarta. Muita kaupunkeja ovat muun muassa Gränna, Oskarshamn, Eksjö, Vimmerby, Västervik ja Ljungby.
Maakunnan korkein kohta on Smålandin ylängöllä sijaitseva Tomtabacken, joka kohoaa 377 metrin korkeuteen. Suurin järvi puolestaan on Bolmen, joka peittää 184 km² kokoisen alueen ja jonka suurin syvyys on 37 metriä.
Smålandin osat.
Smålandin maakunta muodostuu useista "pienistä maista" (), joita keskiajalla olivat:
Näistä Kindan katsotaan 1500-luvulta ja 1600-luvun lääniuudistuksesta lähtien kuuluneen Itä-Götanmaan maakuntaan.
Väestönkehitys.
Väestö lääneittäin.
Smålandissa oli vuoden 2011 lopussa yhteensä 722 704 asukasta, jotka jakaantuivat eri lääneihin seuraavasti:
Näistä vain Kronobergin lääni kuuluu kokonaan Smålandin maakuntaan. Kaikki muut läänit kuuluvat maakuntaan vain osittain.
Kunnat.
Smålandin maakuntaan kuuluu kuntia useista eri lääneistä.
Kronobergin lääni.
Kaikki läänin kunnat kuuluvat Smålandin maakuntaan.
Kalmarin lääni.
Seuraavat kunnat Kalmarin läänistä kuuluvat Smålandin maakuntaan:
Borgholmin kunta ja Mörbylångan kunta kuuluvat myös Kalmarin lääniin, mutta sijaitsevat Öölannin saarella, joka muodostaa oman Öölannin maakunnan.
Jönköpingin lääni.
Seuraavat kunnat Jönköpingin läänistä kuuluvat Smålandin maakuntaan:
Håbon kunta ja Mullsjön kunta kuuluvat myös Jönköpingin lääniin, mutta ovat osa Länsi-Götanmaan maakuntaa.
Njandžan kieli

Njandža on bantukieliin kuuluva kieli, joka on Malawissa virallisen kielen englannin ohella yleisesti puhuttu kieli. Njandžalla eli chichewalla oli Malawissa virallisen kielen asema vuosina 1968–1994.
Njandžaa puhutaan laajalti Afrikan eteläisissä keskiosissa. Malawin lisäksi sitä puhutaan Mosambikissa, etenkin Teten ja Niassan maakunnissa, Sambian Itäisessä maakunnassa sekä pääkaupungissa Lusakassa ja Zimbabwen pohjoisosissa. Se on Sambian toiseksi puhutuin kieli bemban jälkeen. Noin viidennes väestöstä puhuu sitä äidinkielenä ja noin neljännes opittuna kielenä. Zimbabwessa se on joidenkin arvioiden mukaan maan toiseksi tai kolmanneksi puhutuin paikallinen kieli šonan ja pohjoisndebelen jälkeen.
Kieltä kirjoitetaan latinalaisilla aakkosilla.
Historia.
Njandžan juuret ovat Maravi-valtakunnassa, joka hallitsi nykyistä Malawia sekä osia Mosambikista ja Sambiasta 1400-luvulta 1700-luvulle. Kieli säilyi kuitenkin hallitsevana valtakunnan hajoamisesta huolimatta, ja kristityt lähetyssaarnaajat omaksuivat njandžan siirtomaa-ajan alussa. Ensimmäinen kielioppi kirjoitettiin vuonna 1880. Raamattu saatiin käännettyä osittaisesti kielelle 1880-luvulla ja kokonaan 1900-luvun alussa. Johannes Rebmann laati 1850-luvulla njandžan sanakirjan, joka julkaistiin vuonna 1877.
Fonologia.
Konsonantit.
Lähde:
Vokaalit.
Lähde:
Harri Linnonmaa

Harri Lauri Linnonmaa (s. 30. heinäkuuta 1946 Helsinki) on suomalainen jääkiekkoilija, joka pelasi hyökkääjänä SM-sarjassa- ja sittemmin liigassa aikana 1963–1981. Linnonmaa edusti suurimman osan sarjaurastaan HIFK:ta, jossa voitti neljä Suomen-mestaruutta ja yhteensä kahdeksan SM-mitalia. Maajoukkueessa Linnonmaa pelasi 109 ottelua ja esiintyi myös viisissä MM-kisoissa sekä yksissä olympialaisissa. Linnonmaa on jääkiekkoleijona.
Ura.
Linnonmaa pelasi SM-sarja- ja -liiga-uransa helsinkiläisjoukkueissa. Hän aloitti Töölön Vesassa. Kaudet 1964–1967 hän kiekkoili HJK:ssa. Seuraavat 14 vuotta Linnonmaa edusti HIFK:ta lukuun ottamatta kautta 1977–1978, jolloin hän pelasi ykkösdivisioonassa HJK:ssa. Linnonmaa voitti urallaan neljä Suomen mestaruutta ja yhteensä kahdeksan mitalia. Hän teki pelaamissaan 400 runkosarjaottelussa pisteet 203+73. Pudotuspeleissä Linnonmaa pelasi 30 ottelua tehoin 5+3. Hän pelasi uransa viimeiset kaudet Espanjassa FC Barcelonassa.
Suomea Linnonmaa edusti viisissä MM-kisoissa ja yksissä olympialaisissa. A-maaotteluita hänelle kertyi 109, joissa tuli tehot 23+10.
Muuta.
Harri Linnonmaan poika Petteri pelaa Mestiksessä jääkiekkoa ja tytär Pia valmentaa Ranskassa muodostelmaluistelujoukkuetta. Harrin setä Olavi edusti Suomea pyöräilyssä Helsingin olympialaisissa.
Harri Linnonmaa on juontajana tunnetun Jaajo Linnonmaan isän serkku.
Ryan Dunn

Ryan Matthew Dunn (11. kesäkuuta 1977 Medina, Ohio – 20. kesäkuuta 2011 West Goshen, Pennsylvania) oli yhdysvaltalainen näyttelijä ja yksi "Jackass"- ja "Viva La Bam" -sarjojen päähenkilöistä. Hänellä oli MTV-kanavalla myös oma ohjelma, "Homewrecker". Dunn esiintyi myös muutamissa elokuvissa, kuten "CKY" ja "".
Elämä.
Ryan Dunn syntyi Medinassa, Ohiossa, mutta muutti Pennsylvaniaan teini-ikäisenä. Ennen "Jackass"- ja "Viva La Bam" -ohjelmia hän työskenteli autokorjaamolla. Dunn oli yksi Bam Margeran parhaista ystävistä. Dunn tunsi skeittitähti Bam Margeran pitkään. Hän jopa asui välillä Margeran talossa ystäviensä kanssa.
Dunn suostui mukaan "" ja "Jackass 3D" -elokuviin kaverinsa Johnny Knoxvillen pyynnöstä. Dunn esiintyi myös MTV:llä esitetyssä sarjassa "Bam's Unholy Union".
Kuolema.
Dunn kuoli liikenneonnettomuudessa 20. kesäkuuta 2011 kello 3 aamuyöllä Pennsylvanian osavaltiossa Yhdysvalloissa. Dunn oli kuollessaan 34-vuotias. Onnettomuudessa kuoli myös hänen ystävänsä Zachary Hartwell. Dunn oli kaksi tuntia ennen kuolemaansa ladannut Twitter-päivityksenä kuvan itsestään ja ystävistään viihteellä Barnaby's of America -nimisessä baarissa Philadelphiassa. Kuoleman vahvisti Bam Margeran äiti April Margera, joka soitti radiolähetykseen. 
Poliisi vahvisti myöhemmin Dunnin ajaneen autoa yli 200 km/h nopeudella 1,94 promillen humalassa, kun hän menetti Porsche 911 GT3 -mallisen autonsa hallinnan. Auto suistui metsään ja murskautui täysin puita vasten. Kuljettajana ollut Dunn sekä matkustajana ollut ystävä kuolivat välittömästi. Poliisiraportin mukaan auto oli ilmiliekeissä pelastuspartion tullessa paikalle, eikä Dunnin ja Hartwellin pelastamiseksi ollut enää mitään tehtävissä. Dunn oli aiemmin saanut syytteen rattijuopumuksesta vuonna 2005.
Matti Murto (jääkiekkoilija)

Matti Erkki Olavi Murto (9. helmikuuta 1949 Helsinki – 19. elokuuta 2013 Helsinki) oli suomalainen jääkiekkohyökkääjä.
HIFK-vaikuttaja Frank Moberg nimesi Murron vuonna 2011 ”ylivoimaiseksi kahden suunnan sentteriksi” ja seuran historian neljänneksi suurimmaksi legendaksi, joka pelasi parhaat kautensa yhdessä Harri Linnonmaan ja Hannu Kapasen kanssa.
Ura.
Seurajoukkue.
Murto edusti Suomessa HIFK:ta 18 kauden ajan 1964–1983 eli lähes koko peliuransa. Yksi vuosi vierähti välissä Itävallassa HC Feldkirchin joukkueessa. Murto tunnettiin urallaan kovasti töitä tekevänä herrasmiespelaajana: hän sai 450 ottelussaan vain 98 jäähyminuuttia. Pisteitä Murto teki 177+158. Murto voitti urallaan viisi Suomen mestaruutta ja yhteensä yhdeksän SM-mitalia. HIFK jäädytti Murron pelinumeron 17 heti peliuran jälkeen.
Maajoukkue.
Murto pelasi Suomen maajoukkueessa yhteensä 158 A-maaottelua tehoin 36+21. MM-kisoissa hän kiekkoili kuusi ja olympialaisissa kaksi kertaa.
Kuolema.
Murto kuoli ruokatorven syöpään 19. elokuuta 2013, 64-vuotiaana.
Murto (Tyrnävä)

Murto (vanhalta nimeltään Murronkylä) on Tyrnävän ja Kempeleen kunnan rajalla sijaitseva kylä ja taajama. Vuoden 2020 lopussa taajaman väkiluku oli Tyrnävän puolella 1 352 ja Kempeleessä 43. Kempeleen itälaidalla lähellä Tyrnävän rajaa sijaitseva Murto-niminen alue on Ketolanperän kylään kuuluva osa-alue. Taajama sijaitsee noin 11 kilometriä Tyrnävän kirkonkylältä pohjoiseen. Kempeleen keskustaajamasta on matkaa noin 12 kilometriä ja Oulusta noin 25 kilometriä. Kylän nimi Murto merkitsee murrettua metsää tai maata, vastaraivattua peltoa.
Murto sijaitsee laajojen peltoalueiden ja ison metsäalueen reunamaastossa hiekkakankaalla. 1900-luvun alkupuolella kylässä oli verrattain tiheä torppari- ja mäkitupalaisasutus. Nykyinen asuntokanta on pääasiassa uusia, 1990-luvulla ja sen jälkeen rakennettuja omakotitaloja. 
Kylässä toimii Murron koulu, jossa annetaan esiopetusta ja opetusta luokka-asteille 1–6. Koulun pihapiirissä sijaitsevat miniareena ja talvisin jääkiekkokaukalo sekä välittömässä läheisyydessä kuntorata, josta löytyy talvisin kunnossa pidettävät hiihtoreitit ja kylätoimikunnan sekä kylän aktiivisten maastopyöräilijöiden talkoilema maastopyöräreitti. Murrossa toimii kaksi päiväkotia, ja kylässä on useita leikkipuistoja. Taajamassa ei ole tällä hetkellä omaa kauppaa. Lähimmät kaupat ovat Tyrnävän kirkonkylässä ja Kempeleen kauppakeskus Zeppelinissä. 
Alueen tärkein liikenneväylä on paikallistie 18637, joka Tyrnävälle päin mentäessä kantaa nimeä Murrontie ja Kempeleeseen päin nimeä Ketolanperäntie. Kylästä on tieyhteys myös Kempeleen Juurussuolle ja Oulun Pikkaralaan.
Asylykül

Asylykül on Uralvuoriston eteläpäässä sijaitsevan Baškortostanin suurin järvi niin pinta-alaltaan kuin vesimäärältäänkin. Asylykülin pinta-ala on 23,5 neliökilometriä, ja järvessä on noin 0,119 miljoonaa kuutiometriä vettä. Asylykül sijaitsee Djoma-joen vesistöalueella. 
Eläimistö ja kasvillisuus.
Järven ympäristössä elää lukuisia eläinlajeja, ja myös ympäröivä kasvillisuus on runsas ja monipuolinen. Puulajeista mainittakoon lehmus, tammi ja koivu. Järvi ja sen ympäristö tarjoavat asuinalueen monille lintulajeille, kuten esimerkiksi sorsille, joutsenille ja hanhille. Järvessä eläviä kalalajeja ovat muun muassa särki, hauki, made, karppi, suutari ja siika.
Kansallispuiston perustaminen.
Baškirian tasavallan hallitus antoi päätöksen Asylykülin kansallispuiston perustamisesta 19. tammikuuta 1993.
Kaunispää

Kaunispää (inarinsaameksi "Čaabuáivás"")" on Inarin kunnassa 255 kilometriä Rovaniemeltä pohjoiseen sijaitseva, 438 metriä korkea tunturi. Se sijaitsee Saariselän matkailukeskuksen vieressä ja on yksi puolestakymmenestä matkailun käyttöön valjastetusta Suomen tunturista. Saariselän laskettelukeskuksen rinteistä kahdeksan sijaitsee Kaunispäällä. Tunturin etelärinteeseen on 2010-vuosikymmenen alkupuoliskolla kaavoitettu runsaasti tontteja rakentamiseen. Uusi tiestö ja kunnallistekniikka ulottui vuonna 2016 tunturin huipulle asti.
Historia.
Vuonna 1865, eli viisi vuotta ennen Lapin suurta kultaryntäystä Ivalojoella, tunturia sivuavasta Luttojoesta löydettiin kultaa. Nimismies K. W. Planting vaskasi Ruijan polun varrelta "kullan merkit".
Vuonna 1913 valmistui Sodankylän ja Kyrön kylän (nykyinen Ivalo) välinen maantie, ja samassa yhteydessä rakennettiin tie tunturin huipulle. Samoihin aikoihin tunturin laelle sijoitettiin palovartija tarkkailemaan kymmenien kilometrien päähän avautuvissa tunturimaisemissa mahdollisesti näkyviä merkkejä maastopaloista. Vuonna 1931 valmistui maantie Petsamon Liinahamariin. Myös matkailu vilkastui, ja Lotta Svärd -järjestö suunnitteli kahvilan rakentamista Kaunispään huipulle. 1930-luvulla Kaunispään huippu oli erityisesti ivalolaisten suosima käyntikohde erilaisten kokoontumisten ja juhlien yhteydessä.
Vuoden 1944 marraskuussa toisen maailmansodan jälkimaininkeihin kuuluneessa Lapin sodassa Kaunispään rinteillä käytiin verisiä taisteluita. Kaikki huipun rakennukset eli palovartijan maja, suurehko aitta ja muutama apurakennus tuhoutuivat.
Vuonna 1952 rakennettiin uusi palovartijan ns. ylämaja torneineen ja kahvilatiloineen. Vuonna 1954 alkoi matkailutoiminta tunturin laella. Ravintolaa ja matkamuistomyymälää on sen jälkeen laajennettu kolmesti. Vuonna 1971 Kaunispään laskettelurinteet otettiin käyttöön. Nykyisin tunturin vieressä sijaitseva Saariselän matkailukeskus on laajentunut Kaunispään etelärinteille lähes metsärajan korkeudelle. Hiihtohissit nousevat huipulle asti, ja huipun kautta kulkevat huollettu hiihtolatu ja moottorikelkkareitti. 1,6 kilometrin pituinen tie Nelostieltä tunturin huipulle pidetään auki läpi vuoden. Huipulla kävijöiden määrä ylittää vuosittain 100 000 kävijää. 
Kaunispään huipulta on lähtenyt myös 1,2 kilometrin pituinen pulkkamäki. Sitä lyhennettiin loma-asuntojen kaavoituksen takia, mutta tunturin laelta on lähtenyt myös toinen, lyhyempi pulkkamäki.
Viirus

Viirus on suomalainen ruotsinkielinen ammattiteatteri. Sen perustivat vuonna 1987 Mats Långbacka, Johan Storgård, Robert Enckell ja Arn-Henrik Blomqvist. Viirus voitti vuonna 1996 Nuoren taiteen Suomi-palkinnon ja vuonna 2005 "Nöjesguiden" nimesi sen kaupungin parhaaksi teatteriksi. Teatterinjohtajana toimi elokuusta 2007 lähtien liettualaissyntyinen ohjaaja Cezaris noin vuoden ajan.
Aiemmin teatteri Viirus toimi Helsingin Rajasaaressa entisen pumppaamon tiloissa, mutta niistä jouduttiin luopumaan alkusyksyllä 2007 homevaurioiden vuoksi. Viirus toimi väliaikaisesti Sörnäisissä, Suvilahden entisessä kaasulaitoksessa ja sittemmin Teatterikulman tiloissa Kruununhaassa. Vuonna 2017 teatteri muutti Jätkäsaareen.
Maastojuoksun maailmanmestaruuskilpailut

Maastojuoksun maailmanmestaruuskilpailut ovat kansainvälisen yleisurheiluliiton WA:n järjestämät maastojuoksun korkeatasoisimmat kansainväliset arvokilpailut. 
Kansainväliset maastojuoksun mestaruuskilpailut järjestettiin ensimmäisen kerran jo vuonna 1903. MM-kisojen arvon kisat saivat vuonna 1973, kun ne siirtyivät IAAF:n alaisuuteen. Vuodesta 2011 lähtien MM-kisat on järjestetty joka toinen vuosi keväällä. Sitä ennen ne järjestettiin joka vuosi. 
Kilpailumatkat ovat aikuisilla, sekä miehillä että naisilla, noin kymmenen kilometriä ja junioreissa (alle 20-vuotiaat) miehillä noin 8 kilometriä ja naisilla noin 6 kilometriä. Sekä aikuisissa sekä junioreissa järjestetään sekä henkilökohtainen että joukkuekilpailu. Vuonna 2017 ohjelmaan tuli sekaviesti, jossa joukkueet koostuvat kahdesta mies- ja kahdesta naisjuoksijasta juoksujärjestyksen ollessa vapaa. Vuoteen 2015 saakka miesten kilpailun pituus oli noin 12 kilometriä ja vuosina 1998–2015 naisten kilpailun pituus noin 8 kilometriä. Vuosina 1998–2006 kilpailuohjelmassa oli aikuisilla kaksi matkaa, kun sekä miehillä että naisilla oli lisäksi ns. lyhyt matka, joka oli pituudeltaan noin 4 kilometriä. Ennen vuotta 1998 naisten kilpailun pituus oli 4–6 kilometriä.
Bode Miller

Samuel Bode Miller (s. 12. lokakuuta 1977 Easton, New Hampshire, Yhdysvallat) on yhdysvaltalainen uransa lopettanut alppihiihtäjä.
Miller voitti yhteensä kuusi olympiamitalia Salt Lake Citystä 2002, Vancouverista 2010 ja Sotšista 2014, neljä maailmanmestaruutta ja maailmancupin kokonaiskilpailun kausilla 2004–2005 ja 2007–2008. Miller kilpaili kaikissa alppihiihdon olympialajeissa ja on vain yksi niistä viidestä alppinistista, jotka pystyivät voittamaan maailmancuposakilpailun jokaisessa lajissa (pujottelu, suurpujottelu, super-G, syöksylasku ja alppiyhdistetty).
Keväällä 2007 Miller erosi Yhdysvaltain alppihiihtomaajoukkueesta ja kiersi kauden 2007–2008 maailmancupia omalla joukkueellaan. Kauden 2007–2008 päätteeksi hän voitti maailmancupissa kokonaiskilpailun ja alppiyhdistetyn maailmancupin.
Kaudella 2012–2013 Miller ei kilpaillut, mutta oli jälleen mukana kauden 2013–2014 avauskilpailussa. Kaudella 2015–2016 ei Miller myöskään kilpaillut. Miller ilmoitti lokakuussa 2017 uransa päättämisestä. Hänen viimeiseksi kilpailukseen jäi helmikuussa 2015 käyty MM-kisojen supersuurpujottelu, jossa hän loukkasi itsensä.
Yksityiselämä.
Miller on tunnettu railakkaasta juhlinnastaan ja kärkevistä lausunnoistaan. Millerillä on kuusi lasta. Näistä yksi, vuonna 2008 syntynyt tytär Chanel Johnsonin kanssa ja vuonna 2014 syntynyt poika Sara McKennen kanssa. Hän on naimisissa ammattilaisrantalentopalloilijan ja mallin Morgan Beck Millerin kanssa ja heillä on vuonna 2015 syntynyt poika, vuonna 2018 syntynyt poika ja vuonna 2019 syntyneet kaksospojat. Heidän yksi, vuonna 2016 syntynyt tyttölapsensa kuoli hukuttuaan uima-altaaseen vuonna 2018.
Algonkin

Algonkinin kieli on odžibwan murre, jota puhutaan algonkinien keskuudessa Lounais-Québecin ja Itä-Ontarion alueella Kanadassa. Se jakautuu etelämurteeseen (miniwaki) ja useisiin pohjoismurteisiin, jotka poikkeavat toisistaan hyvin paljon. Algonkin kuuluu algonkin-kielten kieliryhmään ja algilaisten kielten kielikuntaan.
Algonkinin kieltä puhuu noin 2 680 ihmistä, joista 10 % ei osaa muita kieliä. Useimmat algonkinin puhujista ovat kaksikielisiä ja yli 25 % osaa useampaa kuin kahta kieltä, yleensä ranskaa, englantia tai itäcreen etelämurretta. Idässä algonkin on algonkinien pääkieli ja sitä käyttävät kaikki ikäryhmät. Lännessä se on aikuisten pääkieli, mutta nuoret ja etenkin pienet lapset puhuvat enemmän englantia tai ranskaa. Algonkiniä käytetään jonkin verran uskonnollisissa toimituksissa ja lastentarhaopetuksessa. Hallinnollisessa ja kaupallisessa tarkoituksessa sitä käytetään vain paikallisyhteisöissä.
László Sólyom

László Sólyom (, /laasloo šoojom/) (3. tammikuuta 1942 – 8. lokakuuta 2023) oli unkarilainen asianajaja, oikeustieteilijä, tuomari ja poliitikko, joka toimi maansa presidenttinä 2005–2010. Unkarin perustuslakituomioistuimen puheenjohtaja hän oli 1990–1998
Sólyom syntyi Pécsissä ja valmistui 1965 Pécsin yliopistosta pääaineen oikeustiede ja politiikan tutkimus. Hänen tohtorin väitöskirjansa valmistui 1969. Sitä kirjoittaessaan hän opetti siviilioikeuden instituutissa Itä-Saksan Jenassa.
Sólyom palais Unkariin 1969 ja aloitti tutkijana Unkarin tiedeakatemian oikeustieteiden instituutissa sekä Unkarin parlamentin kirjaston kirjastonhoitajana. Sólyomista tuli vuonna 1982 Budapestin yliopiston siviilioikeuden laitoksen professori.
Sólyomin poliittinen uransa alkoi 1980-luvulla Duna Kör -ympäristöjärjestöstä, jonka lainopillisena neuvonantajana hän toimi. Hän oli yksi Unkarin demokraattisen foorumin ("Magyar Demokrata Fórum") perustajia 1987. Hän otti osaa opposition pyöreän pöydän neuvotteluihin tuolloin hallitsevan kommunistipuolueen kanssa.
Sólyom jätti politiikan, kun hänet valittiin 1989 Unkarin perustuslakituomioistuimen tuomariksi. Hän nousi sen johtoon puoli vuotta myöhemmin ja työskenteli marraskuuhun 1998 asti. Yhdeksänvuotisen nimityksen jälkeen Sólyom palasi luennoitsijaksi, ja hän opetti oikeustiedettä Pázmány Péterin katolisessa yliopistossa.
Unkarin presidentin valitsee parlamentti. Sólyom ei ollut minkään puolueen jäsen, kun ympäristöjärjestö Védegylet asetti hänet ehdolle. Hänen vastaehdokkaanaan oli sosialistia edustanut parlamentin puhemies Katalin Szili. Pienempi hallituspuolue SZDSZ pidättäytyi tukemasta Sziliä, ja oppositio äänesti Sólyomin presidentiksi 7. kesäkuuta 2005. Hän astui virkaan elokuussa Ferenc Mádlin jälkeen.
Unkarin ja Slovakian suhteet kokivat kolauksen, kun Slovakia kielsi Sólyomilta pääsyn maahan 21. elokuuta 2009, kun hänen oli tarkoitus olla mukana paljastamassa Tapani I:n patsasta Komárnon kaupungissa. Slovakian kolme korkeinta johtajaa, presidentti Ivan Gašparovič, pääministeri Robert Fico ja puhemies Pavol Paška pitivät vierailua provokaationa, koska päivämäärä on Tapani I:n muistopäivää seuraava päivä Unkarissa, myös päivämäärä, jona Varsovan liiton, mukaan lukien Unkarin, joukot tulivat murskaamaan Prahan kevään Tšekkoslovakiassa.
László Sólyom oli naimisissa Erzsébet Sólyomin kanssa ja hänellä oli kaksi lasta ja yhdeksän lastenlasta.
Hilla (kaupunki)

Hilla eli al-Hilla () on kaupunki Irakin keskiosissa, Eufrat-virran itäisen haaran ('al-Hilla') varrella. Kaupunki on Hillan piirikunnan ja Babylonin maakunnan hallinnollinen keskus. Kaupungin kautta kulkee Bagdadiin johtava valtatie ja rautatie. Se sijaitsee noin sata kilometriä Bagdadin eteläpuolella, keinokastelun varassa elävän maanviljelysalueen keskellä. 
Vuonna 2003 asukasluvuksi arvioitiin 350 000. Vuonna 2009 siellä oli noin 425 000 asukasta. Vuonna 2013 koko Hillan piirikunnan väkiluvuksi arvioitiin 41 prosenttia koko maakunnan 1,728 miljoonasta asukkaasta, eli noin 710 000 henkeä.
Kaupunki oli aikoinaan šiiamuslimien tärkeä kulttuuri- ja koulutuskeskus. Kaupunki on perustettu 900-luvulla jaa. ja se tunnettiin aluksi nimellä al-Jamiayn (’kaksi moskeijaa’). Nykyisen nimensä se sai vuonna 1102. Se sijaitsi Bagdadin ja Kufan välisellä pyhiinvaellusreitillä. Šiiamuslimit muistivat paikkakunnan neljännen kalifin, Alin salamurhan tapahtumapaikkana. Kaupunki oli merkittävä hallinnollinen keskus ottomaanien ja brittien hallituskaudella. 1800-luvulla veden virtaama Eufratin al-Hilla -uomassa vähitellen heikkeni, mikä rajoitti maataloutta seudulla. Vuonna 1913 rakennettu Hindiyan pato () ohjasi jälleen enemmän vettä jokiuomaan. 
Hillassa käytiin Irakin sodan taisteluita vuonna 2003. Vuodesta 2004 alkaen siellä on tehty useita pommi-iskuja. 28. helmikuuta 2005 125 ihmistä kuoli itsemurhaiskussa armeijan värväystoimistoon. 6. maaliskuuta 2007 117 šiiapyhiinvaeltajaa kuoli kahdessa itsemurhaiskussa.
Vuonna 2011 iskut jatkuivat.
Hillalla on yksi ystävyyskaupunki. Se on Tempe Arizonassa Yhdysvalloissa.
Muinaisen Babylonin kaupungin rauniot sijaitsevat kaupungin lähellä.
Trey Parker

Randolph Severn ”Trey” Parker III (s. 19. lokakuuta 1969 Conifer, Colorado, Yhdysvallat) on käsikirjoittaja, ohjaaja, muusikko ja näyttelijä. Hän on näytellyt muun muassa televisiosarjassa "South Park", jonka hän on luonut yhdessä Matt Stonen kanssa. Maaliskuussa 2011 tuli ensi-iltaan "South Parkin" tekijätiimin musikaali "The Book of Mormon".
Bernoullin epäyhtälö

Matematiikassa Bernoullin epäyhtälö approksimoi reaaliluvun 1 + "x" potensseja.
Epäyhtälön mukaan
formula_1
kaikilla kokonaisluvuilla "r" ≥ 0 ja kaikilla reaaliluvuilla "x" &gt; −1. Jos eksponentti "r" on parillinen, on epäyhtälö voimassa kaikilla reaaliluvuilla "x". Aito epäyhtälö
formula_2
on voimassa kaikilla kokonaisluvuilla "r" ≥ 2 kunhan "x" ≥ −1, "x" ≠ 0.
Bernoullin epäyhtälöä käytetään usein toisten epäyhtälöiden todistamiseen. Itse Bernoullin epäyhtälö voidaan todistaa kokonaislukueksponenteille induktion avulla:
Alkuaskel: 
"r" = 0
(1 + "x")"0" ≥ 1 + 0*"x", pätee selvästi. 
Induktio-oletus:
(1 + "x")"r" ≥ 1 + "rx".
Induktioaskel:
Kerrotaan induktio-oletus puolittain (1 + "x"):llä ⇒ (1 + "x")"r"+1 ≥ 1 + "rx" + "x" + "rx2" ≥ 1 + ("r"+1)"x", MOT.
Eksponentti "r" voidaan yleistää mielivaltaiselle reaaliluvulle seuraavasti: jos "x" &gt; −1, on
formula_1
kaikilla "r" ≤ 0 tai "r" ≥ 1 ja
formula_4
kun 0 ≤ "r" ≤ 1.
Tämän yleistys voidaan todistaa derivaatan avulla. Edelleen tämä epäyhtälö on aito kun "x" ≠ 0 ja "r" ≠ 0, 1.
Vastaavia epäyhtälöitä.
Seuraava epäyhtälö arvio luvun 1 + "x" "r":ttä potenssia: kaikilla reaaliluvuilla "x", "r" &gt; 0 on voimassa
formula_5
missä "e" = 2,718...
Tämä voidaan todistaa epäyhtälön (1 + 1/"k")"k" &lt; "e" avulla.
Alassalmen lossi

Alassalmen lossi liikennöi Vaalan kunnassa Oulujärvellä Manamansalon saaren ja mantereen välillä Alassalmessa yhdystiellä 8820. Lossireitin pituus on 733 metriä. Lossi liikennöi aikataulun mukaan joka päivä puolen tunnin välein kello 5 ja 23 välillä. Lossitoiminnasta vastaa Suomen Lauttaliikenne Oy.
Tekniset tiedot.
Nykyisin käytössä olevan lossin on valmistanut Parkano Oy vuonna 1974. Lossin autokannella on tilaa noin 14 henkilöautolle. Lossin hyötykuorma on 60 tonnia. Autokannen mitat ovat 34,5 m × 6,3 m. Aluksen syväys on 2,2 metriä ja kuivapaino 120 tonnia.
Royal Albert Hall

Royal Albert Hall on konserttisali Kensingtonissa Lontoossa. Se on omistettu kuningatar Viktorian prinssipuoliso Albertille. Halli on avattu vuonna 1871. Siellä järjestetään klassisen ja kevyen musiikin konsertteja, runonlausuntaa, koulutustilaisuuksia, baletti- ooppera- ja jopa sirkusesityksiä. Siellä on pidetty useita urheilutapahtumia, muun muassa ensimmäiset Japanin ulkopuolella järjestetyt sumopainikisat. Hallissa pidettiin myös Eurovision laulukilpailu 1968. Halliin mahtuu 6 000 katsojaa.
Alfred Hitchcockin jännityselokuvan "Mies joka tiesi liikaa" (sekä vuoden 1934 että 1956 versioissa) loppuhuipennus tapahtuu Royal Albert Hallissa. Jack Higginsin jännityskirja "Soolon" (1980) loppuhuipennus tapahtuu Royal Albert Hallissa.
Tunturipeura

Tunturipeura ("Rangifer tarandus tarandus") on Etelä-Norjassa ja Kuolan niemimaalla Venäjällä elävä peuran alalaji. Puolikesy poro on jalostettu tunturipeurasta, joten ne ovat samaa alalajia.
Nykyisin Suomessa ei ole villejä tunturipeuroja, mutta niitä on elänyt tuhansia vuosia jääkauden jälkeen, tunturipeurojen saavuttua Suomen pohjoisosiin 9 000 vuotta sitten joko Euroopasta Norjan länsirannikkoa pitkin tai Pohjois-Venäjältä Kuolan niemimaan kautta. Viimeiset tunturipeurat hävisivät Suomesta 1800-luvulla saamelaisten siirtyessä vähitellen peuran pyynnistä peuran paimentamiseen – poronhoitoon.
Norjan peurakanta on noin 35 000 eläintä, ja Kuolan niemimaan tunturipeurat lienevät risteytyneet porojen kanssa eivätkä ole enää geneettisesti puhtaita.
Tunturipeuralla on lyhyemmät jalat ja lyhyempi turpa kuin metsäpeuralla sen jouduttua sopeutumaan metsäpeuran elinseutuja kylmempään elinympäristöön.
Sosialisaatio

Sosialisaatio on tapahtumasarja, jonka kuluessa ihminen kasvaa toimivaksi yhteiskunnan jäseneksi oppimalla sen mahdollistavat tiedot, säännöt, käsitykset ja asenteet. Sosialisaation lopputuloksena on yhtäältä yhteiskunnan sääntöjen omaksuminen ja yhdenmukaisuus, toisaalta taitojen ja kykyjen kehittyminen ja niiden moninaisuus.
Yhteiskunnan jäseneksi valmentautuminen tapahtuu sosiaalisessa vuorovaikutuksessa, johon ihminen käyttää suuren osan elämästään. Sosialisaatiota tapahtuu esimerkiksi kotona, päiväkodissa, koulussa ja kirkossa sekä monessa muussakin instituutiossa ja sosiaalisessa organisaatiossa. Se voi jatkua vanhuuteen asti, etenkin nykyajan jälkiteollisessa yhteiskunnassa.
Sosialisaatiota tutkitaan esimerkiksi kehityspsykologiassa, kasvatuspsykologiassa, kasvatustieteessä ja sosiologiassa.
Team America – maailman poliisi

Team America – maailman poliisi on Trey Parkerin ja Matt Stonen käsikirjoittama ja Trey Parkerin ohjaama supermarionaatioelokuva, joka jäljittelee toteutustavaltaan 1960-luvun televisiosarjaa "Myrskylinnut". 
Elokuva on muodoltaan satiiri, jossa pilkataan terrorisminvastaisesta sodasta käytyä keskustelua Yhdysvalloissa. Muun muassa elokuvaohjaaja Michael Moore esitetään kommunistisena itsemurhaterroristina, näyttelijä Sean Penn typeränä valehtelijana, IAEA:n tarkastaja Hans Blix hampaattomana ydinasetarkastajana ja Pohjois-Korean diktaattori Kim Jong-Il yksinäisenä raakalaisena. Sean Penn lähetti valituskirjeen Stonelle ja Parkerille elokuvan hänestä antaman kuvan vuoksi. Ainoat julkkisvieraat, jotka olivat tyytyväisiä omaan rooliinsa, olivat Matt Damon ja George Clooney. Matt Damon esitetään elokuvassa vammaisena, joka osaa sanoa vain oman nimensä. Syy tähän oli nuken valussa sattunut vahinko, jonka seurauksena Damonin pää jäi vähän vinoksi. Damonin hahmo on selvästi saanut vaikutteita South Park -sarjan Timmystä. George Clooney on julkisesti pitänyt hyvänä sitä, että amerikkalaisia julkkiksia kritisoidaan. George Clooney on ollut jo aikaisemmin mukana Trey Parkerin ja Matt Stonen South Park -sarjassa, jossa hän on näytellyt homokoira Sparkyn ääntä.
Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi "Team American" kaikkien aikojen sadan parhaan komedian listalle.
Essi

Essi on suomalainen naisen etunimi.
Essi on lyhentymä nimestä "Ester", joka tarkoittaa persiaksi 'tähteä'. On kuitenkin mahdollista, että Ester oli vastine heprealaiselle nimelle "Hadassah", jolloin merkitys olisi 'myrtti'. 
Essi on ollut Suomen almanakassa vuodesta 1964 lähtien, ja nimestä tuli 1980-luvulla muotinimi.
Toukokuuhun 2025 loppuun mennessä Digi- ja väestötietoviraston tietojen mukaan Essi-nimen on saanut noin 7 340 naista ja alle kymmenen miestä. Heistä yli puolet on 1980- ja 1990-luvuilla syntyneitä.
Linvoy Primus

Linvoy Stephen Primus (s. 14. syyskuuta 1973 Forest Gate, Englanti, Iso-Britannia) on englantilainen jalkapalloilija. Portsmouthia edustavan Primusin pelipaikka on keskuspuolustaja, mutta hän pelaa toisinaan myös oikeana laitapuolustajana.
178 senttimetriä pitkä Primus aloitti uransa kaudella 1994/1995 Charlton Athleticissä. Charltonin jälkeen hän edusti Barnetia ja Readingia ennen siirtymistään Portsmouthiin kaudella 2000/2001. Hän siirtyi ilman siirtosummaa Bosman-säännön perusteella. Primus oli voittamassa Englannin 1. divisioonaa vuonna 2003. Tuolloin seura nousi nykyiselle sarjatasolleen Valioliigaan.
Mastercard

Mastercard Incorporated on luottoyhtiö, jonka tuotteisiin kuuluvat pääasiassa "Mastercard"-maksukortti ja "Maestro"-pankkikortti sekä niillä tehtyjen ostosten maksutapahtumien hoitaminen. Mastercard Worldwiden palveluiden käyttäjiin kuuluvat korttien haltijat sekä ne maksuvälineenä hyväksyvät myyntipaikat. Mastercard Worldwide suorittaa maksutapahtumat siirtämällä rahaa ostajan käyttämästä pankista myyntipaikan käyttämään pankkiin. Yrityksen päämaja sijaitsee Purchasessa, New Yorkissa, Yhdysvalloissa.
Historiaa.
Alun perin yrityksen muodosti ryhmä kalifornialaisia pankkeja kilpailemaan Bank of American silloisen "BankAmericardin" (nykyisin Visan) kanssa. Alkuperäiset perustajat lisensoivat "Master Charge" -nimen vuonna 1967 kentuckylaiselta "First National Bank of Louisvillelta". Kortin nykyinen nimi otettiin käyttöön vuonna 1979.
Vuosilukuja.
Mastercard Worldwide on ollut julkinen osakeyhtiö vuodesta 2006. Ennen pörssiin listautumistaan Mastercard Worldwide oli yli 25 000:n sen kortteja myöntäneen rahalaitoksen yhteisomistuksessa ollut osuustoiminnallinen organisaatio.
Korttituotteet.
Mastercardilla on useita erityyppisiä korttituotteita, joita ovat mm. luottokortit, pankkikortit ja pankkiautomaattikortit.
"Mastercard Debit" ja "Maestro" ovat Mastercard-järjestelmän pankkikortteja. Maestro-kortilla maksettaessa käytetään aina tunnuslukua, kun taas Mastercard-pankkikorteilla on mahdollista joko tunnusluvun tai allekirjoituksen käyttö. Mastercardin pankkiautomaattikortti on nimeltään "Cirrus".
Vuonna 2012 oli Mastercard-kortteja maailmassa noin 2 miljardia. Mastercard-luottokorttien ja -maksuaikakorttien määrä oli 686 miljoonaa. Mastercard-pankkikorttien ("debit") lukumäärä oli 436 miljoonaa ja Maestro-pankkikorttien 743 miljoonaa. Mastercard-yritysluottokortteja oli 36 miljoonaa. Mastercard-kortti hyväksytään maksuvälineenä noin 36 miljoonassa myyntipisteessä.
Suomessa Mastercard-järjestelmässä toimivia kortteja myönnetään myös nimillä Eurocard ja First Card.
John Mayall &amp; the Bluesbreakers

John Mayall &amp; the Bluesbreakers on yksi brittiläisen bluesrockin tunnetuimpia yhtyeitä, joka aloitti toimintansa 1960-luvulta. Yhtyeessä soittivat monet tuon ajan nousevat tai johtavat englantilaiset blues rock -muusikot.
Yhtyeen tunnetuin levy oli Eric Claptonin kanssa vuonna 1966 tehty "Blues Breakers with Eric Clapton". Levyn myötä Claptonin maine kasvoi entisestään, mutta hän erosi yhtyeestä. Seuraavan vuoden levyllä "Hard Road" Claptonin tilalle löydettiin Peter Green, joka hänkin jätti yhtyeen yhden levyn jälkeen. Vuonna 1968 ilmestyi "Crusade"-levy, jossa kitaristina oli Mick Taylor.
Yhtye on esiintynyt Suomessa muun muassa Pori Jazz -festivaaleilla vuosina 1986, 1991 ja 2001.
Kokoonpanot.
Yhtyeessä ovat soittaneet muun muassa:
Robert Aldrich

Robert Aldrich (9. elokuuta 1918 – 5. joulukuuta 1983) oli yhdysvaltalainen elokuvaohjaaja, jonka tunnetuimmat elokuvat olivat "Likainen tusina" (1967) ja "Mitä tapahtuikaan Baby Janelle?" (1962) sekä "Julmat, vahvat ja röyhkeät" (1973).
Hän työskenteli nuorena muun muassa Jean Renoirin ja Charlie Chaplinin apulaisohjaajana. 1960-luvulla hän ohjasi omia, menestyviä elokuviaan.
Dejan Stefanović

Dejan Stefanović ("Дејан Стефановић", s. 28. lokakuuta 1974 Vranje, Jugoslavia) on serbialainen jalkapalloilija, joka edustaa englantilaista puoliammattilaisseuraa Havant &amp; Waterloovillea, joka pelaa kuudenneksi korkeimmalla sarjatasolla Conference South. Stefanovićin pelipaikka on puolustaja.
Stefanović aloitti uransa kotikaupunkinsa joukkueessa FK Dinamossa, josta hän siirtyi myöhemmin Belgradin Punaiseen tähteen. Vuonna 1995 Sheffield Wednesday osti belgradilaisseurasta sekä Stefanovićin että hyökkääjä Darko Kovačevićin. Stefanovićin siirtosumma oli kaksi miljoonaa puntaa. Hän siirtyi Vitesseen vuonna 1999. Muutamien alankomaalaisseurassa vietettyjen kausien jälkeen Stefanovićista tuli jopa Vitessen kapteeni. Kaudeksi 2003–04 hän palasi Englantiin, ja Portsmouthiin, joka maksoi hänestä oman ennätyssiirtosummansa, 1,85 miljoonaa puntaa. Stefanović oli joukkueen avainpelaajia. Portsmouthista Stefanović siirtyi Fulhamiin kaudella 2007–08. Craven Cottagella hän viihtyi vain vajaan kauden verran. Hänen siirtyi Norwichiin 18. heinäkuuta 2008 kaksi vuotta kestävällä sopimuksella. Hän joutui lopettamaan ammattilaisena polvivamman vuoksi vuoden 2009 lopulla. Hän palasi puoliammattilaisena pelikentille 2010.
Stefanović on myös edustanut Serbia ja Montenegroa maajoukkuetasolla 20 maaottelun verran vuosina 1995–2004.
Joyce Chepchumba

Joyce Chepchumba (s. 6. marraskuuta 1970 Kericho, Kenia) on kenialainen kestävyysjuoksija.
Chepchumba aloitti kansainvälisen urheilu-uransa vuonna 1995 New Yorkin maratonilla, jolla hän sijoittui neljänneksi. Seuraavana vuonna hän oli juoksun kolmas ja juoksi Lontoon maratonin toiseksi. Hän osallistui myös Atlantan olympialaisten maratonille, mutta ei sijoittunut mitalisijoille. 1997 hän otti ensimmäiset suurten maratonien voittonsa voittamalla Lontoon ja Tokion maratonit. 1998 hän voitti Chicagon maratonin ja sijoittui Lontoon maratonilla kolmanneksi. Vuonna 1999 hän voitti Chicagon ja Lontoon maratonit ja sijoittui MM-kisoissa viidennelle sijalle.
Vuonna 2000 Chepchumba voitti Tokion maratonin ja sijoittui Lontoossa kolmanneksi. Sydneyn olympialaisissa hän saavutti ensimmäisen arvokisamitalinsa voittamalla maratonilla pronssia Naoko Takahashin ja Lidia Simonin jälkeen. 2001 hän oli neljäs New Yorkin maratonilla ja kolmas Lontoossa. Hän voitti vuoden aikana kaksi puolimaratonkilpailua Berliinissä ja Glasgow'ssa. 2002 hän voitti New Yorkin maratonin ja sijoittui Lontoon maratonilla kuudenneksi. 2004 hän voitti kaksi puolimaratonia Lissabonissa ja Berliinissä.
Tenacious D

Tenacious D tai "The D" on yhdysvaltalainen rockduo. Yhtyeen perustivat näyttelijä-muusikot Jack Black ja Kyle Gass. Tenacious D:n musiikki on huumoripainotteista, mutta myös hyvin ammattitaitoista. Yhtye on ollut aktiivisena vuodesta 1994.
Yhtye nousi suosioon vuonna 1999 saatuaan oman televisiosarjan, joka oli kuitenkin lyhytikäinen. Vuonna 2001 julkaistiin yhtyeen debyyttialbumi "Tenacious D", jossa rumpalina toimi Foo Fightersista ja Nirvanasta tunnettu Dave Grohl. He julkaisivat DVD:n "The Complete Masterworks" (2003) ja vuonna 2006 valmistui elokuva "" ("Tenacious D in: The Pick of Destiny"). Elokuvan soundtrackilla lauloivat muun muassa Meat Loaf, Ronnie James Dio ja Dave Grohl, jotka kaikki esiintyvät myös elokuvassa. Yhtyeen musiikkia on myös "Brütal Legend" -videopelissä.
Historia.
Jack Black tapasi 16-vuotiaana silloin 24-vuotiaan Kyle Gassin Edinburghissa, Skotlannissa. Kumpikin kuului teatterikerhoon. Gass ja Black eivät aluksi pitäneet toisistaan, mutta alkoivat ajan kuluessa tulla paremmin toimeen keskenään. Black ja Gass tekivät myös vaihtokaupan: Jos Gass opettaa Blackiä soittamaan kitaraa, opettaa Black Gassiä näyttelemään. Tätä vaihtokauppaa pidetään syynä Tenacious D:n syntymiseen. He soittivat ensimmäisen keikkansa vuonna 1994, esittäen ainoastaan yhden kappaleen, "Tributen".
Kummatkin jäsenet soittavat kitaraa ja laulavat, mutta Black on yhtyeen päälaulaja ja Gass yhtyeen pääkitaristi. Yhtyeen nimi keksittiin urheilutoimittaja Marv Albertin sanomasta lausahduksesta koripallo-ottelussa (tenacious defense).
16. heinäkuuta 2024 Black sanoi Tenacious D:n lopettavan toimintansa toistaiseksi Gassin Donald Trumpin salamurhayritystä koskeneeen kommentin takia.
Televisiosarja.
Yhtyeestä kertova TV-sarja esitettiin alun perin vuonna 1997, jolloin HBO esitti kaksi jaksoa. Jaksoja tehtiin aluksi yhteensä kuusi, mutta loput neljä näytettiin vasta 1999. Suomessa sarjan on esittänyt Nelonen. Sarjassa kuvataan fiktiivisesti ja humoristisesti yhtyeen matkaa kohti suurta menestystä, jonka esteenä ovat mm. inspiraation puute sekä Jackin ja Kylen väliset erimielisyydet. Televisiosarjassa kuultiin monta kappaletta, jotka löytyvät myös yhtyeen esikoisalbumilta.
Lúcio

 
Lucimar da Silva Ferreira, pelaajanimeltään Lúcio (s. 8. toukokuuta 1978 Brasília, Brasilia) on brasilialainen uransa lopettanut jalkapalloilija, pelipaikaltaan puolustaja. Hän pelaa brasilialaisjoukkue Palmeiraksessa. Hän on 188 senttimetriä pitkä ja painaa 81 kilogrammaa.
Ennen siirtymistään nykyiseen seuraansa Lúcio on pelannut Internacionalissa (1997—2000) ja Bayer Leverkusenissa (2000-2004). Bayern Münchenissä hän on voittanut vuosina 2005, 2006 ja 2008 sekä Saksan mestaruuden että Saksan Cupin.
Lúcio kuului Brasilian maajoukkueen vakiopelaajiin. Hän voitti joukkueessa maailmanmestaruuden 2002 MM-kisoissa. Lúcio oli mukana myös vuoden 2006 MM-kisoissa. Hän on pelannut 70 maaottelua, joissa on tehnyt neljä maalia . Lúcion ensimmäinen maaottelu oli Kolumbiaa vastaan 15. marraskuuta 2000.
Lentävä kalakukko

Lentävä kalakukko on Ville Salmisen ohjaama elokuva vuodelta 1953. Reino Helismaan käsikirjoittamassa rillumarei-elokuvassa 1950-luvun tuleva suosikkiparivaljakko Esa Pakarinen ja Masa Niemi näyttelevät ensi kertaa samassa elokuvassa. Siksi elokuvaa on myöhemmin esitetty myös väärällä nimellä "Pekka ja Pätkä konduktööreinä".
Elokuvassa alkutekstit esitetään animaationa ensimmäisiä kertoja suomalaisessa elokuvassa. Esiintyjien nimiä kuljettaa siinä vaunuissaan pahvijuna, jolla on kalan pää ja pyrstö.
Elokuvaan sisältyy runsaasti musiikkiesityksiä, muun muassa tunnettu kappale ”Lentävä kalakukko”, josta tuli 1950-luvun suosikki. Elokuvan musiikin on säveltänyt Toivo Kärki.
Elokuvan junakohtaukset tehtiin paria jaksoa lukuun ottamatta kokonaan studiossa, koska VR:llä oli valtava varasto vanhoja II ja III luokan istuimia, tavaratelineitä, ikkunoita, sylkykuppeja, verhoja ja valaisimia, joista rakennettiin kuhunkin kohtaukseen tarvittava kokonaisuus. Junan kulkuun kuulunut huojunta saatiin aikaan rakentamalla "vaunu" kierrejousien ja pitkien lankkujen päälle ja heiluttamalla sitä ulkopuolelta muutaman miehen voimin.
Arviot.
Televisioesitysten yhteydessä esitetyn kritiikin mukaan elokuvan juoni kulkee luontevasti. Romanien kuvaus ja nukkuvan naisen seksuaalisuuden tuijottelu ovat erään kriitikon mukaan rimanalituksia.
"Ilta-Sanomien" nimimerkki J-a N-nen kirjoitti "Lentävästä kalakukosta": "Helismaan ympärille syntynyt 'Mimmielokuvateollisuus' ei ole taiteentuntijoita varten ja happamiinkin arvoihin on syytä vaikka millä mitalla, mutta niin kauan kuin ulkolainen roskafilmituotanto nykyisessä laajuudessaan täyttää maatamme, on "Lentävälle kalakukolle" ja kumppaneille myönnettävä elämisen oikeus." "Vapaan Sanan" nimimerkki J. D. arvioi: "Koska filmituottajat ovat sanoneet: – elokuva on kauppatavaraa, arvostelen sen mukaan: "Lentävä kalakukko" on huonoa kauppatavaraa." Yksittäisistä näyttelijöistä pantiin arvosteluissa merkille lähinnä vain pääosan esittäjä Esa Pakarinen.
Juoni.
Elokuvan tapahtumat sijoittuvat helmikuuhun 1946. Kulaus-Ramperin rosvokopla Viski-Ville, Läski-Leevi ja Kello-Kalle tekevät epäonnisen murron ja pakenevat Helsingistä Kuopioon pikajunalla, joka on nimetty Lentäväksi kalakukoksi. Poliisi saa vihjeen rosvojen pakoreitistä. Pikajunan lupsakka konduktööri Samuli Saastamoinen (Esa Pakarinen) paljastuu – konnien yllätykseksi – junaetsiväksi, joka vangitsee heidät. Masa Niemi esittää pikkukonnaa Läski-Leeviä, jolla on silmässä harmia aiheuttava elohiiri.
Jack Black

Thomas Jacob ”Jack” Black (s. 28. elokuuta 1969 Santa Monica, Kalifornia, Yhdysvallat) on yhdysvaltalainen näyttelijä ja muusikko.
Elämä ja ura.
Black syntyi Kaliforniassa satelliitti-insinööreinä työskennelleiden Judith Love Cohenin ja Thomas Blackin perheeseen. Hänen vanhempansa erosivat kun hän oli kymmenvuotias. 13-vuotiaana Black esiintyi ensimmäisessä televisiomainoksessaan, mikä sai hänet haluamaan näyttelijäksi.
Black kävi Kalifornian yliopistoa Los Angelesissa, mutta jätti opintonsa kesken ja liittyi vuonna 1987 Actors’ Gang -teatteriryhmään. Sen jälkeen hän sai pieniä elokuva- ja televisiorooleja.
Blackin läpimurtorooli oli levykaupan myyjänä vuoden 2000 elokuvassa "High Fidelity – Uskollinen äänentoisto". Tässä elokuvassa hän pääsi myös esittelemään laulajankykyjään. Ensimmäinen elokuva, jossa Black oli pääosassa, oli Farrellyn veljesten ohjaama romanttinen komedia "Hal ja iso rakkaus" vuodelta 2001.
Blackista tuli elokuvatähti pääroolistaan vuoden 2003 elokuvassa "The School of Rock", jossa hän esittää opettajan sijaiseksi ujuttautuvaa rockmuusikkoa. Sitä seurasi sarja merkittäviä rooleja esimerkiksi elokuvissa "Envy – kakasta asiaa" (2004), "King Kong" (2005), "The Holiday" (2006), "Nacho Libre" (2006), "Margot at the Wedding" (2007) ja "Tropic Thunder" (2008). Black on lisäksi tehnyt useita äänirooleja esimerkiksi "Kung Fu Panda" -elokuvasarjassa. Black oli kolmannella sijalla "Forbesin" vuonna 2010 julkaisemalla kymmenen menestyksekkäimmän Hollywood-näyttelijän listalla animaatioiden parissa elokuvien lipputulojen perusteella.
Black on myös rockkitaristi, ja hän perusti Kyle Gassin kanssa vuonna 1994 komediallisen rockduon Tenacious D. Yhtye esiintyy samannimisessä televisiosarjassa ja elokuvassa "" (2006). 
Black oli vuosina 1997–2005 suhteessa koomikko Laura Kightlingerin kanssa. Vuonna 2006 hän meni naimisiin muusikko Tanya Hadenin kanssa, ja heillä on kaksi poikaa.
Aalto-maljakko

Aalto-maljakko eli Savoy-maljakko on Alvar Aallon ja hänen vaimonsa Aino Aallon vuonna 1936 suunnittelema lasimaljakko. Aallot voittivat maljakolla Karhula-Iittalan lasitehtaan järjestämän suunnittelukilpailun vuonna 1936. Maljakko esiteltiin seuraavana vuonna Pariisin maailmannäyttelyssä. Kaikki maljakot valmistetaan Iittalan lasitehtaalla Hämeenlinnassa. 
Aalto-maljakkoa on kuvailtu suomalaisen muotoilun ikoniksi ja sitä on sanottu yhdeksi maailman tunnetuimmista lasiesineistä ja maailman tunnetuimmaksi maljakoksi.
Suunnittelu.
Maljakko suunniteltiin alun perin Karhula-Iittalan lasitehtaan järjestämän suunnittelukilpailun osallistujaksi. Aallot voittivat maljakolla kyseisen kilpailun vuonna 1936. Inspiraation maljakolle suunnittelijat saivat saamelaisnaisten perinteisestä puvusta, ja maljakon malli perustuu suunnitelmiin, joiden työnimi oli Eskimoerindens skinnbyxa, eskimonaisen nahkahousut. Idea maljakon muotoon tuli eskimonaisten vaatetuksesta ja niiden poimuista.
Nimi Savoy-maljakko juontuu helsinkiläisestä Savoy-ravintolasta, joka osti oikeudet maljakkoon. Aalloille maljakko ei tuottanut rahallisesti mitään, sillä oikeudet kuuluivat ennen maljakon niiden myymistä Savoylle suunnittelukilpailun järjestäneelle lasitehtaalle, jonka omisti A. Ahlström. A. Ahlströmin johtaja Harry Gullichsen palkkasi Alvar Aallon suunnittelemaan Ahlströmin Teollisuuspalatsin 7. ja 8. kerroksen Savoy-ravintolan sisustuksen.
Valmistus.
Alun perin maljakkoa valmistettiin suupuhaltamalla puumuottiin. Tällöin maljakon pinnasta tuli karheampi, aaltomainen ja väreilevä. Nykyisin käytetään metallimuottia, jolla pinnasta tulee huomattavasti sileämpi.  Aalto-maljakoita tehtiin puumuoteilla vielä 1970-luvun alussa ja osa maljakoista valmistetaan edelleen puumuotilla.
Yhden maljakon valmistaminen vaatii 7-8 ammattilaista.
Maljakosta valmistetaan eri koko- ja värimalleja.
Suosio.
Aalto-maljakkoa on myyty satoja tuhansia kappaleita. 
Vuonna 2020 harvinainen Aalto-maljakko myytiin huutokaupassa 55 000 euron ennätyshintaan. Myyty maljakko edustaa mallia 9751, jota valmistettiin Karhulan lasitehtaalla vain parikymmentä kappaletta vuosina 1937–1939. Myös vuonna 2015 myytiin 1930-luvun Aalto-maljakko 19 570 euron hintaan.
Sylvain Distin

Sylvain Distin (s. 16. joulukuuta 1977 Bagnolet, Ranska) on ranskalainen jalkapalloilija, joka edusti viimeiseksi jääneellä kaudellaan 2015–2016 Englannin Valioliigassa pelaavaa AFC Bournemouthia.
Distin aloitti uransa kotimaassaan "Joué-lès-Tours" -alasarjajoukkueessa ja pelasi myös Tours FC:ssä ja FC Gueugnonissa, jossa voitti Ranskan liigacupin 2000, ennen siirtymistään vuonna 2000 Paris Saint-Germainiin. PSG:ssä hän vietti vain vuoden ennen siirtymistään lainalle Englantiin Newcastle Unitediin. Laina-ajan jälkeen Newcastle halusi tehdä sopimuksen Distinin kanssa, mutta tämä päätti siirtyä kaudeksi 2002–2003 Manchester Cityyn, missä hän sai pelata haluamallaan pelipaikalla keskuspuolustajana. Seuraavalla kaudella hänet nimettiin joukkueen kapteeniksi, kun Ali Benarbia lopetti uransa.
Kesällä 2007 Harry Redknapp hankki Distinin vahvistamaan Portsmouthin puolustusta. Hän voitti Portsmouthissa FA Cupin mestaruuden 2008. Vuonna 2009 Distin siirtyi Evertoniin ja 2015 edelleen Bournemouthiin.
Berg

Berg tarkoittaa muun muassa seuraavia asioita ja henkilöitä:
Toledo (Espanja)

Toledo on kaupunki keskisessä Espanjassa, sekä samannimisen maakunnan ja Kastilia-La Manchan itsehallintoalueen pääkaupunki. Vuonna 2015 kaupungissa oli noin 83 000 asukasta.
Toledo on rakennettu Tajojoen laakson jyrkille rinteille. Kaupungin tunnetuimpia nähtävyyksiä ja hallitsevia maamerkkejä ovat 600-luvulta peräisin oleva Alcázarin linna ja viisilaivainen goottilainen katedraali, jonka sakaristossa on El Grecon, Velázquezin ja Francisco Goyan taideteoksia. Toledo oli muinoin tunnettu miekoistaan, ja se on tänäkin päivänä veitsien ja muiden terästuotteiden valmistuksen keskus.
Toledo on Jerusalemin ystävyyskaupunki.
Historia.
Toledossa sijaitsi alun perin roomalaisten vuonna 192 eaa. perustama linnoitus nimeltä "Toletum". Myöhemmin se toimi visigoottien pääkaupunkina kuningas Liuvigildin valtakaudesta maurien tuloon 700-luvulla. Córdoban kalifaatin alaisena Toledo koki kulta-aikansa.
25. toukokuuta 1085 Kastilian kuningas Alfonso VI valloitti Toledon ja teki siitä muutama vuosi myöhemmin Kastilia ja Leónin pääkaupungin. Kaupungin valtaus oli yksi "Reconquistan" käännekohtia. Kun kuningas Filip II siirsi hovinsa Toledosta Madridiin vuonna 1561, kaupunki ajautui hitaaseen rappioon, josta se ei koskaan täysin selvinnyt.
Toledo nimettiin UNESCOn maailmanperintöluettelon kohteeksi vuonna 1986.
Lähteet.
https://www.lonelyplanet.com/spain/castilla-la-mancha/toledo